《太液晴波》
明代·梁潜

蓬岛前头太液池，摇风漾日动涟漪。
鱼龟已惯迎仙舫，鸥鹭应能识翠旂。
著雨锦蕖开晓镜，拂烟翠柳曳晴丝。
周人自昔歌灵沼，愿沐恩波一献诗。

作者简介：（1366—1418）明江西泰和人，字用之。洪武末举人。以才荐，知四会县。后历阳江，阳春诸县，皆以廉能称。永乐元年召与修《太祖实录》。书成，擢修撰。又代郑赐为《永乐大典》总裁。十五年帝至北京，太子监国，留辅太子。寻有人诬太子擅宥罪人，牵连及潜。下狱被杀。有《泊庵集》。